Copyright © 2017 by the Oblates of the Virgin Mary

All rights reserved.

Sophia Institute Press

Box 5284, Manchester, NH 03108

1-800-888-9344

www.SophiaInstitute.com

z amerického originálu: Total consecration through the mysteries of the rosary: meditations to prepare for total consecration to Jesus through Mary

Vydal: © Zachej.sk, 2023

Preklad: © Mgr. Hana Maťová

Grafika: © Bookwork.sk

Jazyková korektúra: Mgr. Michaela Gočalová

Nihil obstat: Mons. Gabriel Ragan

Imprimatur: Mons. Bernard Bober, arcibiskup metropolita,
ABÚ Košice – prot. č. 1231/22, 25. 11. 2022

Citácie sú uvedené podľa:

Biblia – Starý a Nový zákon, katolícky preklad, SSV, 2016

Katechizmus Katolíckej cirkvi, SSV, 2017

ISBN: 978-80-8211-468-6 ePub

Všetky práva vyhradené. Žiadna časť tejto publikácie sa nesmie reprodukovať v akejkoľvek podobe alebo akýmkoľvek spôsobom (elektronicky, mechanicky, fotokópiami alebo iným spôsobom)
bez súhlasu vlastníka autorských práv.

POĎAKOVANIE

Chcel by som sa poďakovať mojim rodičom, Claude a Edwardovi Broomovcom, oblátom Panny Márie, miestnemu spoločenstvu kňazov, pátrovi Larrymu Darnellovi, OMV, a predovšetkým Panne Márii za pomoc, podporu a inšpiráciu pri zostavovaní tohto diela zasvätenia sa – kontemplujúc Ježišovu tvár očami a srdcom Márie. Dúfam, že mnohí budú prostredníctvom Márie milovať Ježiša čoraz viac.

ÚVOD

Zmyslom života každého z nás je dostať sa do nášho konečného cieľa – nášho nebeského domova. Boh nás všetkých stvoril z čistej lásky, aby sme ho poznali, milovali a slúžili mu v tomto živote a boli s ním raz navždy šťastní v nebi. Toto je jednoduchá, no hlboká teologická pravda.

Aby sme sa do nášho nebeského cieľa dostali, musíme svoju cestu starostlivo plánovať. Ak tak neurobíme, budeme bezhlavo krúžiť dookola, ako sme to všetci zažili, keď sme sa niekde stratili. Mnohí ľudia v modernom svete nemajú ani najmenšiu predstavu o tom, odkiaľ pochádzajú, aký je ich životný cieľ a ako ho dosiahnuť. Riadia sa najaktuálnejšími výstrelkami, prípadne svojimi pocitmi či radami svojich priateľov, často ešte zmätenejšími než sú oni sami. Napokon celú ich bytosť prenikne smútok a depresia.

ZASVÄTENIE SA JEŽIŠOVI SKRZE MÁRIU:
SKRATKA DO NEBA

Ako teda nájdeme našu cestu do neba? Svätý Ľudovít Mária Grignion z Montfortu nám vo svojom majstrovskom diele O pravej úcte k Panne Márii hovorí, že najrýchlejšia, najkratšia a najjednoduchšia cesta k Ježišovi vedie skrze Preblahoslavenú Pannu Máriu. Iné cesty môžu tiež v konečnom dôsledku viesť k zjednoteniu s Ježišom, no Mária je skratkou. Svätý Maximilián Kolbe, svätý Ján Pavol II., svätý Bernard a veľa ďalších mariánskych svätcov zdôrazňovalo túto veľmi dôležitú pravdu.

V dejinách Cirkvi mnohí nasledovali túto cestu cez rôzne formy zasvätenia sa Ježišovi skrze Máriu. Na nasledovných stránkach ti však pre tvoje obrátenie, posvätenie, zotrvanie v milosti a konečnú spásu predstavujeme novú formu zasvätenia sa – zasvätenie sa prostredníctvom posvätného ruženca.

Prečo ruženec? Počas každého zo šiestich zjavení Panny Márie v portugalskej Fatime trom deťom – Lucii de los Santos, Františkovi a Hyacinte Marto – Panna Mária žiadala o modlitbu posvätného ruženca. Ak Kráľovná neba a zeme, Ježišova matka, šesťkrát trvala na každodennej modlitbe ruženca, musí to mať pre našu spásu veľký význam.

ÚCTA SVÄTÉHO JÁNA PAVLA II. K PANNE MÁRII

Svätý Ján Pavol II. bol postrelený a takmer zabitý na sviatok Preblahoslavenej Panny Márie Fatimskej, 13. mája 1981. V nasledujúcom roku, 13. mája 1982, v Portugalsku pokľakol pred sochou Panny Márie Fatimskej. Po tichej modlitbe pápež vstal a urobil veľmi významný čin: pristúpil k soche a vložil niečo do jej koruny. Čo to bolo? Nič iné ako guľka, ktorá bola vyoperovaná z jeho tela po útoku, ktorý sa stal presne pred rokom. Táto guľka sa tam dodnes nachádza. Svätý Ján Pavol II. pripísal záchranu svojho života mocnému príhovoru Preblahoslavenej Panny Márie. Renomovaný učenec George Weigel vo svojej knihe Svedok nádeje – životopis Jána Pavla II. napísal, že práve vďaka tajomnej prítomnosti Márie bola guľka nasmerovaná tak, že pápeža nezabila.

Zlo existuje, avšak Panna Mária silou svojho príhovoru nad týmto zlom víťazí. Zasvätenie sa Ježišovi skrze Máriu ti pomôže premáhať zlo.

Pápež Ján Pavol II. vo svojom apoštolskom liste Rosarium Virginis Mariae (Ruženec Panny Márie) z roku 2002 – ktorý by si mali prečítať všetci mariánski ctitelia a milovníci ruženca – trval na tom, aby sme sa ruženec modlili denne, poslúchnuc tak žiadosť Panny Márie z Fatimy, a to na dva konkrétne úmysly: 1. za pokoj vo svete (dokument bol napísaný krátko po útoku na newyorské svetové obchodné centrum, tzv. dvojičky) a 2. za záchranu rodiny. Citoval pritom známeho kňaza, horliteľa za posvätný ruženec, otca Patri- cka Peytona: „Rodina, ktorá sa spolu modlí, ostáva jednotná.“ Otec Peyton tiež povedal: „Modliaci sa svet je svetom mieru.“

RUŽENEC V DUCHOVNOM BOJI

Svätý Ignác z Loyoly do svojich klasických Duchovných cvičení začleňuje silné rozjímanie s názvom Dve zástavy, v ktorom uvažuje o neustálom boji medzi satanom, bažiacom po našom večnom zatratení, a Ježišom, ktorý túži po našej večnej spáse. Blahoslavený Bartolo Longo, ktorý sa v liste Jána Pavla II. o ruženci z roku 2002 niekoľkokrát spomína, stelesňoval tieto Dve zástavy. Narodil sa ako katolík, no počas štúdia na univerzite stratil vieru, prepadol satanizmu a stal sa satanovým kňazom. Ako sa to dá očakávať v živote tých, ktorí sa spojili s diablom, čoskoro ho premohlo zúfalstvo. Jedného dňa však Longo začul jemný, no pritom naliehavý hlas: „Ak chceš byť spasený, modli sa ruženec a šír ho. Bol to hlas Preblahoslavenej Panny Márie, Panny Márie Ružencovej. Bartolo poslúchol jej radu a vzdal sa praktizovania satanizmu. Vykonal si svätú spoveď a obnovil svoj záväzok voči katolíckej viere. Napokon sa zaslúžil o výstavbu jedného z najznámejších svätostánkov zasvätených Ružencovej Panne Márii – Panne Márii z Pompejí, neďaleko Neapola v Taliansku. Svätý Ján Pavol II., emeritný pápež Benedikt XVI. i pápež František − každý z nich bol pútnikom na toto výnimočné miesto.

Bartolo Longo zanechal diablovu zástavu pre jedinú spoľahlivú alternatívu, Krista a jeho Cirkev, a vo svojom duchovnom boji sa chopil zbrane ruženca. Náš duchovný život je tiež bojom – neustálym zápasom proti svetu, telu a diablovi (porov. 1 Jn 2, 16). Na to, aby sme bezpečne dorazili do neba, musíme počas nášho krátkeho života tu na zemi používať svoju najlepšiu zbraň. Ňou porazíme nášho nepriateľa, diabla. Mladý, nevycvičený Dávid v Starom zákone viedol vojnu proti skúsenému bojovníkovi Goliášovi. Len s prakom v ruke vystrelil malý kamienok, ktorý sa Goliášovi zaryl do čela a ten sa zrútil na zem. Dávid vzal Goliášov meč a odťal mu hlavu. Dosiahol tak úplné víťazstvo. Prak a malý kameň porazili obra.

Žijeme v mimoriadne nebezpečných časoch. Goliášov, ktorí obklopujú nás, naše rodiny a naše deti, je neúrekom. Musíme proti nim s pomocou Ježiša a Preblahoslavenej Panny Márie vstúpiť do boja na život a na smrť. Čo je našou zbraňou? Posvätný ruženec! Ruženec je skutočne duchovný prak, ktorý musíme denne používať, aby sme porazili satana a jeho prisluhovačov.

SPÔSOB NOVÉHO ZASVÄTENIA SA

Zo všetkých uvedených dôvodov sa spôsob tohto zasvätenia sa Ježišovi skrze Máriu zameriava na tajomstvá posvätného ruženca, a tiež na sedem bolestí Panny Márie. Týmto zasvätením vstúpime do milujúceho srdca Márie, ktorá dobrovoľne trpela s Ježišom a prežívala jeho bolesti. Ježiš je jediný Vykupiteľ, no Panna Mária sa sama rozhodla s maximálnou intenzitou trpieť spolu s ním, predovšetkým pod krížom, za spásu celého sveta – za mňa i teba.

Denné rozjímanie

Tento program trvá päť týždňov. Každý deň budeš pozvaný rozjímať o jednom z tajomstiev posvätného ruženca. Vyhraď si čas (ak je to možné, čím včaššie ráno, tým lepšie) a nájdi si miesto, kde môžeš byť v tichu sám s Ježišom a Máriou, vstúpiť s nimi do hlbokého spoločenstva a dôverného rozhovoru.

Začni prosbou k Duchu Svätému a Panne Márii o milosť dobre sa modliť. Potom kontempluj obraz Márie. Následne si prečítaj biblickú pasáž na daný deň a k nej prislúchajúci komentár. Ako nás učí svätý Ignác, keď ti napadne nejaký úryvok, slovo alebo myšlienka, zastav sa a modli sa nad týmto bodom alebo myšlienkou (je to vedenie Duchom Svätým) a zotrvaj pri nich, pokiaľ cítiš vnútornú zanietenosť. Keď tvoja sústredenosť zoslabne, vráť sa k čítaniu a rozjímaniu.

Zhrnutie

Keď ukončíš svoje každodenné stretnutie s Ježišom a Máriou, zamysli sa nad tým, ako k tebe prehovorili. Potom si nájdi pár minút a zapíš si zhrnutie – ako s tebou Ježiš a Mária hovorili, aké osobné posolstvo ti počas tvojej modlitby odovzdali. (Ak sa tento program realizuje v skupine viacerých osôb, budeš pozvaný podeliť sa o jedno z týchto rozjímaní v malej skupine s pomocou facilitátora – toho, kto toto stretnutie usmerňuje.)

Zasvätenie sa

Rovnako ako pri zasvätení sa spôsobom, ktorý navrhol svätý Ľudovít Mária Grignion z Montfortu, snaž sa začať s týmto programom približne päť týždňov pred nejakým mariánskym sviatkom, aby si sa v daný deň mohol skrze Máriu zasvätiť Ježišovi. Tu je prehľad niekoľkých sviatkov, z ktorých si možno vybrať:

• Nepoškvrnené počatie Panny Márie: 8. december

• Preblahoslavenej Panny Márie Guadalupskej: 12. december

• Narodenie Pána: 25. december

• Panny Márie Bohorodičky: 1. január

• Preblahoslavenej Panny Márie Lurdskej: 11. február

• Zvestovanie Pána: 25. marec alebo iný dátum, ak 25. marec pripadne na deň v rámci Svätého týždňa

• Preblahoslavenej Panny Márie Fatimskej: 13. máj

• Návšteva Panny Márie: na Slovensku 2. júla

• Nepoškvrneného Srdca Panny Márie: pohyblivý sviatok, ktorý pripadá na 20. deň po sviatku Zoslania Ducha Svätého

• Preblahoslavenej Panny Márie Karmelskej: 16. júl

• Nanebovzatie Panny Márie: 15. august

• Panny Márie Kráľovnej: 22. august

• Narodenie Panny Márie: 8. september

• Mena Preblahoslavenej Panny Márie: 12. september

• Sedembolestnej Panny Márie, patrónky Slovenska:
15. september

• Ružencovej Panny Márie: 7. október

• Obetovanie Panny Márie: 21. november

Následne každý rok v tento sviatok obnov svoje zasvätenie sa Ježišovi skrze Máriu a ponáraj sa stále hlbšie do nekonečných hlbín lásky Márie, tvojej Matky.

Vonkajší znak tvojho zasvätenia sa

Vonkajším znakom tvojho zasvätenia sa je hnedý škapuliar Panny Márie Karmelskej. Je to rúcho, ktoré máš nosiť ako znamenie toho, že jej patríš – že si v Máriinej škole, v Máriinej rodine a v jej Nepoškvrnenom Srdci. Zaobstaraj si hnedý škapuliar a v deň svojho zasvätenia sa požiadaj kňaza, aby ťa začlenil do Bratstva posvätného škapuliara. Nos ho vždy ako znak toho, že patríš Ježišovi skrze Máriu, ako znamenie nepretržitého prebývania v milujúcom Nepoškvrnenom Srdci Panny Márie, mieste tvojho odpočinku, útechy, tvojho útočiska. Pobozkaj svoj škapuliar každé ráno, keď obnovuješ svoje zasvätenie sa Panne Márii, a pobozkaj ho každý večer, skôr než sa uložíš na spánok.

Postav sa do Božej prítomnosti. Predstav si, že Boh ti s veľkou láskou pozerá do očí.

Pomodli sa k Duchu Svätému. Požiadaj Ducha Svätého, aby ťa naučil, ako sa modliť. Príď, Duchu Svätý, príď na mocný príhovor Nepoškvrneného Srdca Panny Márie, tvojej milovanej Nevesty.

Popros Máriu, aby sa modlila s tebou a za teba. Vždy ti pomôže, aby si dokázal hlboko rozjímať.

Prečítaj si text. Zastav sa tam, kde ti to vnukne Boh.

Si roztržitý? Prečítaj si text ešte raz. Keď sa ti zdá, že Boh k tebe hovorí, zastav sa a vstúp do rozhovoru s ním.

Rozhovor. Uskutočni rozhovor postupne s každou božskou osobou. Najprv sa porozprávaj s Pannou Máriou a pomodli sa Zdravas’ Mária.

Porozprávaj sa s Ježišom, a potom sa pomodli modlitbu Duša Kristova.

Porozprávaj sa s nebeským Otcom a potom sa pomodli Otče náš.

Napokon sa porozprávaj s Duchom Svätým a pomodli sa modlitbu k Duchu Svätému.

Duša Kristova (Anima Christi)

Duša Kristova, posväť ma.

Telo Kristovo, spas ma.

Krv Kristova, napoj ma.

Voda z boku Kristovho, obmy ma.

Umučenie Kristovo, posilni ma.

Ó, dobrý Ježiš, vyslyš ma.

Do svojich svätých rán skry ma.

Nedaj mi odlúčiť sa od teba.

Pred zlým nepriateľom chráň ma.

V hodinu mojej smrti povolaj ma.

A daj mi prísť k tebe,

aby som ťa chválil(a) s tvojimi svätými

na veky vekov. Amen.

Modlitba svätého Augustína k Duchu Svätému

Dýchaj vo mne, Duchu Svätý,

aby moje myšlienky boli sväté.

Povzbudzuj ma, Duchu Svätý,

aby moje skutky boli sväté.

Pomáhaj mi, Duchu Svätý,

aby som miloval, čo je sväté.

Opatruj ma, Duchu Svätý,

aby som si chránil, čo je sväté.

Posilňuj ma, Duchu Svätý,

aby som nikdy nestratil, čo je sväté.

1. TÝŽDEŇ

TAJOMSTVÁ
RADOSTNÉHO
RUŽENCA

1. DEŇ: PRVÉ RADOSTNÉ TAJOMSTVO

ZVESTOVANIE
ANJELA GABRIELA
PREBLAHOSLAVENEJ
PANNE MÁRII

Lukáš 1, 26 − 38

POMALY ČÍTAJ A ROZJÍMAJ

„V šiestom mesiaci poslal Boh anjela Gabriela do galilejského mesta, ktoré sa volá Nazaret, k panne zasnúbenej mužovi z rodu Dávidovho, menom Jozefovi. A meno panny bolo Mária. Anjel prišiel k nej a povedal: ‚Zdravas, milosti plná, Pán s tebou.‘ Ona sa nad jeho slovami zarazila a rozmýšľala, čo znamená takýto pozdrav. Anjel jej povedal: ‚Neboj sa, Mária, našla si milosť u Boha. Počneš a porodíš syna a dáš mu meno Ježiš. On bude veľký a bude sa volať synom Najvyššieho. Pán Boh mu dá trón jeho otca Dávida, naveky bude kraľovať nad Jakubovým rodom a jeho kráľovstvu nebude konca.‘ Mária povedala anjelovi: ‚Ako sa to stane, veď ja muža nepoznám?‘ Anjel jej odpovedal: ‚Duch Svätý zostúpi na teba a moc Najvyššieho ťa zatieni. A preto aj dieťa bude sa volať svätým, bude to Boží Syn. Aj Alžbeta, tvoja príbuzná, počala syna v starobe. Už je v šiestom mesiaci. A hovorili o nej, že je neplodná! Lebo Bohu nič nie je nemožné.‘ Mária povedala: ‚Hľa, služobnica Pána, nech sa mi stane podľa tvojho slova.‘ Anjel potom od nej odišiel.“

ROZJÍMAJ O ZVESTOVANÍ

Adam a Eva, naši prarodičia, sa dopustili prvého hriechu, nazývaného dedičný hriech. Boh ich potrestal tým, že ich vyhnal z raja a zatvoril pre nich a ich potomstvo bránu neba. Božie milosrdenstvo však presahuje jeho spravodlivosť, a tak Boh po mnoho stáročí posielal prorokov, aby pripravili jeho ľud na prijatie Vykupiteľa, ktorého pošle, aby zachránil svet a ľudí od hriechu. Nakoniec Boh požehnal svätý pár Joachima a Annu dieťaťom: Pannou Máriou, ktorá bola od večnosti predurčená, aby porodila nášho Spasiteľa, Ježiša Krista.

Mária bola v Božích očiach celá krásna. Na rozdiel od nás bola počatá bez dedičného hriechu a nikdy v živote nezhrešila. Je nepoškvrnená: pokorná, úprimná, čistá a nevinná. Zložila sľub panenstva, aby sa mohla odovzdať Bohu celá: svoje telo, myseľ, srdce i dušu. Úplné zasvätenie sa Bohu ju uschopnilo milovať mlčanie, aby mohla načúvať Božiemu hlasu, rozprávať sa s ním, milovať ho a plniť jeho svätú vôľu. Úplné zasvätenie sa Ježišovi skrze Máriu ti pomôže uskutočniť to isté.

UVAŽUJ

Máriino mlčanie

Evanjeliá poukazujú na Máriino mlčanie a hovoria nám, že namiesto toho, aby chodila a rozprávala ostatným o tom, čo sa jej stalo, „Mária zachovávala všetky tieto slová vo svojom srdci a premýšľala o nich“ (Lk 2, 19). Svätý Ambróz dodáva, že „táto svätá Panna vždy nosila v hĺbke svojho srdca Božie tajomstvá a umučenie svojho Syna i všetko, čo konal“. Toľká vnímavosť nie je možná bez ticha, ktoré ju jediné chráni a uchováva. Ticho nás uschopňuje počúvať; počúvanie nám umožňuje počuť; započutie Božieho hlasu nás pozýva odpovedať mu – a to všetko je modlitbou.

Teraz konaj: Pouvažuj nad Máriiným mlčaním a popros ju, aby ti pomohla nájsť si v tvojom rušnom dni chvíľu ticha. Z tvojho každodenného ticha bude prameniť počúvanie Božieho hlasu a z počúvania vyplynie modlitba.

Máriina čistota

Ježiš povedal: „Blahoslavení čistého srdca, lebo oni uvidia Boha“ (Mt 5, 8). Mária je čistá na tele, na duši, na duchu i v úmysloch. Podobne ako Mária, aj my sme povolaní žiť životom veľkej čistoty. Zasvätenie sa Ježišovi skrze Máriu nám v tom môže pomôcť. Ak si stratil svoju čistotu, Máriine modlitby a jej mocný príhovor ti ju pomôžu znovu nadobudnúť, aby si sa opäť mohol páčiť Bohu.

Teraz konaj: Požiadaj Máriu, aby ti pomohla ovládať tvoje oči, myšlienky, predstavivosť, pocity, skutky i tvoje úmysly. Tak ako ona, aj ty sa snaž robiť všetko na česť a slávu Božiu.

Anjelovo zvestovanie

Meno Gabriel znamená „Božia moc“ a jeho príchod do Nazareta predznamenáva jeden z najmocnejších Božích skutkov: Ježišovo vtelenie. Gabriel pozdravuje Máriu slovami: „Zdravas, milosti plná, Pán s tebou“ (Lk 1, 28). Smrteľným hriechom strácame posväcujúcu milosť, no opäť ju získavame dobrou sviatostnou spoveďou. Mária nikdy nestratila milosť, ale zachovala si ju svojou stálou láskou k Bohu.

Teraz konaj: Počas prípravy na svoje zasvätenie sa (i v budúcnosti) pros Máriu, aby ti pomohla zachovať si milosť v tvojej duši alebo ju obnoviť pokáním. Rozhodni sa pravidelne pristupovať k sviatosti zmierenia a robiť pokánie s radosťou a vďačnosťou.

Ako sa to stane?

Anjel oznamuje radostnú zvesť: Mária počne dieťa, ktoré sa bude volať Ježiš. On oslobodí ľudí od ich hriechov. Mária chce však zachovať svoj sľub Bohu, sľub panenstva, preto žiada o vysvetlenie. Chce byť verná svojmu sľubu, ako musíš byť i ty verný svojim sľubom.

Teraz konaj: Rozhodni sa, že budeš vždy čestný a verný sľubom, ktoré dávaš Bohu a druhým, najmä keď sa pripravuješ na svoje zasvätenie sa. Rovnako ako Mária, starostlivo zvažuj svoje konanie, keď sa ti zdá, že okolnosti vyžadujú porušenie sľubov alebo ich úplné zrušenie.

Požehnaný stav príbuznej Alžbety

Znamením, ktoré Boh dáva Márii prostredníctvom archanjela Gabriela je, že Máriina príbuzná Alžbeta, ktorá bola ne- plodná, počala dieťa v starobe. Vlastne, už je v šiestom mesiaci. Bohu nič nie je nemožné!

Teraz konaj: Predstav si a zdieľaj radosť, akú musela Mária prežívať pri tejto dobrej správe o svojej príbuznej, ktorá toľko rokov trpela tým, že nemohla mať dieťa. Porozprávaj sa o tom s Máriou a poďakuj jej za malé zázraky, ktoré sa udiali v tvojom živote.

Máriino „áno“ premieňa svet

Keď sa Mária dozvie o tejto dobrej správe, o tomto zázraku, s radosťou odpovedá anjelovi tak, že hovorí Bohu svoje fiat: „Hľa, služobnica Pána, nech sa mi stane podľa tvojho slova“ (Lk 1, 38). Máriino áno Bohu vedie k vteleniu Božieho Syna – k zostúpeniu druhej osoby Najsvätejšej Trojice z neba na zem. Máriino áno Bohu navždy zmenilo svet; v skutočnosti jej áno ovplyvňuje celú večnosť!

Teraz konaj: Rozhodni sa vždy hovoriť Bohu „áno“, vo veľkých aj malých veciach. Tvoje „áno“ zmení svet okolo teba.

Nepoškvrnené počatie

Hneď po súhlase s vtelením je Mária zatienená Duchom Svätým a vo svojom najčistejšom a nepoškvrnenom lone počne Ježiša. Týmto spôsobom môže zostať verná svojmu predsavzatiu a sľubu Bohu – dodržať prekrásny sľub panenstva mysle, srdca, tela a duše. Máriino srdce je naplnené radosťou, pretože povedala „áno“ Bohu a „áno“ spáse celého ľudstva.

Teraz konaj: Skús si predstaviť, akú radosť musela Mária prežívať, keď sa dozvedela, že je Bohu taká milá. Predstav si jej ešte väčšiu radosť zo správy, že dlho sľubovaný Mesiáš konečne prichádza na svet. Vďaka Bohu za to, že si vybral Máriu za svoj nástroj i za to, že z lásky k nám poslal svojho Syna, aby nás zachránil od našich hriechov.

Napokon hovor s Máriou

Keďže sa pripravuješ na zasvätenie sa Ježišovi skrze Máriu, dôkladne uvažuj o tomto hlbokom tajomstve zvestovania archanjela Gabriela, ktoré vyústilo do vtelenia. Hovor o tom s Máriou tak, ako sa dieťa rozpráva so svojou matkou. Poďakuj jej za jej „áno“, ktoré prinieslo spásu všetkým ľuďom. Požiadaj ju, aby ti pomohla napodobňovať jej mlčanie, jej čistotu a jej veľkodušnosť a aby ti pomohla viac ju milovať. Zanedlho zažiješ skutočnú radosť a šťastie, ktoré cítila Mária a ktoré prežívajú všetci, čo prekonajú svoje sebectvo a naučia sa úplne odovzdať Bohu.

Koniec ukážky